US vergader oor fakulteite-besluit om Afr. af te skaal | Netwerk24
US vergader oor fakulteite-besluit om Afr. af te skaal
Deur Alet Janse Van Rensburg 02 Februarie 2016 08:38
George Steyn, voorsitter van die Universiteit Stellenbosch se raad. Foto: Verskaf
Die Universiteit Stellenbosch (US) se bestuur sal Dinsdag met die dekane van twee van sy fakulteite vergader oor hul besluit om Afrikaanse klasse daar af te skaal.
Die regs- en ingenieursfakulteite het onderskeidelik te kenne gegee dat hoofstroomklasse voortaan primêr in Engels sal geskied, ondanks 'n besluit van die universiteitsraad in November 2015 om parallellmedium-onderrig uit te brei.
Die fakulteite se besluit het daartoe gelei dat AfriForum die US met moontlike regstappe gedreig het. Die organisasie het die US tot Dinsdagmiddag gegee om die fakulteite se besluite om te keer, voordat hy sal besluit of dit nodig is om 'n hofinterdik te bekom om dié aksie af te dwing.
Die universiteit se bestuur en die raadsvoorsitter, George Steyn, vergader Dinsdag oor hoe om die kwessie te hanteer.
Steyn sê hoewel elke fakulteit sy eie behoeftes het, sy taalplan altyd in ooreenstemming met die universiteit se taalbeleid, wat deur die raad bepaal word, moet wees.
"Die besluit wat die raad verlede jaar oor die taalbeleid geneem het, is geldend en indien die fakulteite daarbuite opgetree het, sal ons moet kyk wat die gepaste stappe is," sê Steyn.
"Dis ons plig om seker te maak niemand tree op 'n manier op wat die universiteit in 'n kwesbare posisie vir regsaksie plaas nie."